b'\n_START_ARTICLE_\nOrjanlaakerikasvit\n_START_SECTION_\nTuntomerkit\n_START_PARAGRAPH_\nOrjanlaakerien lehtiasento on kierteinen. Lehdet ovat hammaslaitaisia, ja lavan alapinnalla saattaa olla korkkiutumia. Korvakkeet ovat v\xc3\xa4h\xc3\xa4p\xc3\xa4t\xc3\xb6iset ja mustahkot. Kukinto on viuhkomainen ja usein l\xc3\xa4hes sarjamainen. Hedelm\xc3\xa4 on usein kuiva ja leve\xc3\xa4n pullon muotoinen, ja sen p\xc3\xa4\xc3\xa4ss\xc3\xa4 on selv\xc3\xa4, leve\xc3\xa4 ja musta luotti. Hedelm\xc3\xa4ss\xc3\xa4 on useita kivi\xc3\xa4. _NEWLINE_Orjanlaakerit ovat tavallisesti ainavihantia puuvartisia kasveja, joissa on my\xc3\xb6s jokunen liaanilaji. Kasvit sis\xc3\xa4lt\xc3\xa4v\xc3\xa4t tanniineja, mutta iridoidit (v\xc3\xa4lkehtiv\xc3\xa4t yhdisteet) puuttuvat. Varren solukoissa esiintyy ymp\xc3\xa4rist\xc3\xb6st\xc3\xa4\xc3\xa4n erottuvia pihkaa ja maitiaisnestett\xc3\xa4 sis\xc3\xa4lt\xc3\xa4vi\xc3\xa4 soluja. Nivelten anatomia on vaihteleva. Orjanlaakerit kasvattavat uusia haaroja edellisvuotisista versoista. Lehtilavan laitahampaissa on yksi suoni ja l\xc3\xa4pikuultava, rauhasmainen ja pian kariseva k\xc3\xa4rki. Kasvit ovat usein kaksikotisia ja kukkalehtien m\xc3\xa4\xc3\xa4r\xc3\xa4 kussakin kiehkurassa vaihtelee nelj\xc3\xa4st\xc3\xa4 yhdeks\xc3\xa4\xc3\xa4n. Teri\xc3\xb6 on usein tyvest\xc3\xa4\xc3\xa4n yhdislehtinen ja heteet tavallisesti kiinnittyv\xc3\xa4t sen tyveen. Yhdislehtinen emi\xc3\xb6 koostuu kahdesta tai useammasta, tavallisesti nelj\xc3\xa4st\xc3\xa4, viidest\xc3\xa4 tai kuudesta emilehdest\xc3\xa4, jotka sijaitsevat kohdakkain ter\xc3\xa4lehtien kanssa. Siki\xc3\xa4imess\xc3\xa4 on mesi\xc3\xa4inen eli nektaario. Luotti on leve\xc3\xa4. Siemenaiheet kiinnittyv\xc3\xa4t siki\xc3\xa4imen alaosassa aksiletyyppiseen keski-istukkaan, yl\xc3\xa4osassa vapaaseen keski-istukkaan. Siemenaiheessa on 12\xe2\x80\x9315 solukerrosta k\xc3\xa4sitt\xc3\xa4v\xc3\xa4 kalvo eli integumentti, sen syd\xc3\xa4mess\xc3\xa4 noin yhden solukerroksen paksuinen reunasolukko ja er\xc3\xa4it\xc3\xa4 muita erilaistuneita solukoita (ns. hypostaasi ja obturaattori). Siemenkuoressa on mm. tanniinipitoinen kerros ja siemenvalkuainen on hemiselluloosapitoinen. Orjanlaakereiden kromosomiluku on n = 9, 10.'